Øksnehallen ligger i den Brune kødby i København med indgang fra Kvægtorvet, der støder op til Halmtorvet. Øksnehallen blev tegnet af Ludvig Fenger og stod færdig i 1901. Den havde plads til 1600 stykker kvæg, men efter omkring 20 års drift levede den ikke længere op til de strengere krav til hygiejnen. Så i 1934 blev den Hvide kødby opført, hvor slagtningen herefter blev foretaget. I 1984 blev Øksnehallen og sidestaldene fredet, men først i 1993, i forbindelse med byfornyelsen på Vesterbro blev det besluttet at udvikle Øksnehallen til den kultur-og udstillingshal, den fremtræder som i dag. Øksnehallen blev i sin nuværende form indviet i juni 1997, som en del af Kulturby 96. Øksnehallen er et gammelt kvægtorv, ikke en slagtehal. Den blev indviet i 1901, men var nærmest allerede udfaset efter 10 år. Bygningen stod nu ubenyttet hen i 20 år, for herefter at blive brugt som fragtcentral. I slutningen af 1960'erne ophørte denne aktivitet også, og bygningen stod igen ubrugt hen indtil en renovering blev påbegyndt. Renoveringen er udført så miljøvenligt som muligt. Blandt andet er alle sten i gulvet støbt af det gamle, ophuggede gulvmateriale. Alt regnvand der falder på bygningens 8000 m² tag bliver opsamlet og benyttes til toiletskyl mv. DGI-byen overtog pr. september 2005 forpagtningen af Øsknehallen for en ti-årig periode. Dette skete efter en længere periode, hvor Københavns Kommune varetog driften med et betydeligt underskud. Af hallens målsætning fremgår det, at minimum 43 % af de afholdte arrangementer skal være kulturarrangementer, og de resterende 57 % kan være erhvervsrettede. Blandt de arrangementer der årligt afholdes i Øksnehallen er Copenhagen Comics og Historiske Dage.